b"\n_START_ARTICLE_\nParc Natural del Desert de les Palmes\n_START_SECTION_\nFlora\n_START_PARAGRAPH_\nLa vegetaci\xc3\xb3 del parc natural es troba en un estat de regeneraci\xc3\xb3 a conseq\xc3\xbc\xc3\xa8ncia dels greus incendis que va sofrir entre 1985 i 1992, per\xc3\xb2 tot i aix\xc3\xad encara \xc3\xa9s molt interessant. El s\xc3\xb2l existent permet el creixement de l'alzina surera i de la carrasca, per\xc3\xb2 a causa de la transformaci\xc3\xb3 de l'ecosistema natural pels incendis i les transformacions agr\xc3\xa0ries la seva pres\xc3\xa8ncia \xc3\xa9s molt escassa. Tamb\xc3\xa9 hi ha arbusts com l'arbo\xc3\xa7, el marfull, el matapoll, l'aladern i canyes (Arundo donax).\n_START_SECTION_\nFauna\n_START_PARAGRAPH_\nLa fauna del parc \xc3\xa9s variada destacant el gripau llevador, el llangardaix ocel\xc2\xb7lat, el lludri\xc3\xb3 ib\xc3\xa8ric la colobra d'escala entre els r\xc3\xa8ptils i amfibis. La poblaci\xc3\xb3 d'aus \xc3\xa9s molt rica destacant l'\xc3\xa0guila cuabarrada, el xoric, el tallarol esparverenc, el xot, el mussol, el mussol banyut o el dux entre les rapa\xc3\xa7os. Tamb\xc3\xa9 s\xc3\xb3n comuns la perdiu, la t\xc3\xb3rtora, la tallareta, el colltort o el corb.\n_START_SECTION_\nLlocs d'inter\xc3\xa8s\n_START_PARAGRAPH_\nLa pres\xc3\xa8ncia de la congregaci\xc3\xb3 carmelita ha dotat al parc de dos importants monuments com s\xc3\xb3n el Monestir antic i el Monestir nou._NEWLINE_A m\xc3\xa9s, en el parc es troba un patrimoni arquitect\xc3\xb2nic important com les runes del castell de Montorn\xc3\xa9s i del de Miravet que daten de l'\xc3\xa8poca musulmana, l'ermita de les Santes (1617). Tamb\xc3\xa9 cal destacar-hi el Castell Vell i l'Ermitori de la Magdalena, lloc on es trobava antigament la ciutat de Castell\xc3\xb3 de la Plana i a la que acudeixen els ve\xc3\xafns de la capital en romeria de les canyes durant les festes de la Magdalena des de l'any 1378._NEWLINE_Tamb\xc3\xa9 s'hi ubica el Centre de Conservaci\xc3\xb3 de la Tortuga Mediterr\xc3\xa0nia, a prop del monestir carmelita actual._NEWLINE_En la cresta del Desert es troba la Creu del Bartolo, recordant que la creu \xc3\xa9s signe de vida.\n_START_SECTION_\nEconomia\n_START_PARAGRAPH_\nDegut a les necessitats econ\xc3\xb2miques que sorgiren a finals del segle XIX en la congregaci\xc3\xb3 carmelitana, es comen\xc3\xa7\xc3\xa0 a produir una beguda a partir de diverses plantes de la serra anomenada licor carmelit\xc3\xa0.\n_START_SECTION_\nMunicipis i accessos\n_START_PARAGRAPH_\nEls municipis del parc s\xc3\xb3n: Borriol, Castell\xc3\xb3 de la Plana, La Pobla Tornesa, Benic\xc3\xa0ssim i Cabanes, i la majoria del parc queda dividida entre aquests dos darrers._NEWLINE_En estar situat molt a prop de la capital de la Plana, entre la costa i el corredor del Maestrat, el seu acc\xc3\xa9s \xc3\xa9s molt senzill, tant per l'autovia de la Plana CV-10 (eixides de Cabanes, la Pobla o Borriol) com amb la nacional N-340. L'eixida de l'autopista \xc3\xa9s la 46 Castell\xc3\xb3 Nord - Benic\xc3\xa0ssim."